**,,ОТВОРЕН БАЛКАН” - ВИСТИНСКА РАЗВОЈНА ШАНСА ИЛИ ПОЛИТИЧКИ МАНЕВАР НА БЛОКИРАНИТЕ ПРЕГОВОРИ СО ЕУ**

**,,OPEN BALKAN" - A TRUE DEVELOPMENT CHANCE OR POLITICAL MANEUVER OF BLOCKED NEGOTIATIONS WITH THE EU**

[**https://05bd6fb2-7a94-489d-a25f-a61a46d56b43.filesusr.com/ugd/36d9a1\_8e48925f23064a148cb242036aa372af.pdf**](https://05bd6fb2-7a94-489d-a25f-a61a46d56b43.filesusr.com/ugd/36d9a1_8e48925f23064a148cb242036aa372af.pdf)

**Проф. д-р ЈОВЕ КЕКЕНОВСКИ**

**Факултет за туризам и угостителство – Охрид**

**Универзитет ,,Св. Климент Охридски” Битола**

**Република С. Македонија**

**Апстракт**

И покрај неколкуте последователни препораки на Европската комисија за отпочнување на претпристапните преговори на Република Македонија и Албанија со ЕУ, се до почетокот на месец јули 2022 година тоа не се случи. На отварањето на преговорите за овие две балкански држави кон крајот на 2019 година отворено се спротивстави францускиот претседател Емануел Макрон, како и Република Бугарија во однос на Република Македонија. Свесни дека пристапот во ЕУ нема да се случи за брзо време, премиерите на Македонија и Албанија и претседателот на Србија во месец октомври 2019 година во Нови Сад ја потпишаа Декларацијата за воспоставување на „Мини Шенген“. Оваа иницијатива имаше за цел Западен Балкан конечно да профункционира како регион каде ќе се одвиваа слободна трговија и да се создаде заеднички регионален пазар. Регионалната иницијатива ,,Мини Шенген" на Економскиот форум за регионална соработка одржан кон крајот на месец јули 2021 година во Скопје доби ново име ,,Отворен Балкан".

Сите држави на Западен Балкан имаат проблем са историските предрасуди, со владеење на правото, со борбата против криминалот и корупцијата и заштитата на слободите и правата на човекот и граѓанинот. Доколку се воспостави слободна трговија помеѓу сите држави на Западен Балкан тоа може да доведе до јакнење на демократијата и владеење на правото во овие земји. Решението на наведените проблеми ќе ги доведе сите земји од Западен Балкан на чекор поблиску до полноправно членство во ЕУ и до реализација на основните четири слободи на кои се заснова ЕУ (слобода на движење на луѓе, стоки, услуги и капитал).

**Клучни зборови:** интеграција, регион, слободна трговија, преговори, регионален пазар, иницијатива.

**Abstract**

Despite several subsequent recommendations of the European Commission to start the pre-accession negotiations of the Republic of Macedonia and Albania with the EU, this did not happen until the beginning of July 2022. The opening of negotiations for these two Balkan states at the end of 2019 was openly opposed by French President Emmanuel Macron, as well as by the Republic of Bulgaria in relation to Republic Macedonia. Aware that accession to the EU will not happen in a short time, the prime ministers of the of Macedonia and Albania and the president of the of Serbia signed the Declaration on the establishment of "Mini Schengen" in October 2019 in Novi Sad. This initiative aimed to finally make the Western Balkans function as a region where free trade would take place and to create a common regional market. The regional initiative "Mini Schengen" at the Economic Forum for Regional Cooperation held at the end of July 2021 in Skopje received a new name "Open Balkans".

All the countries of the Western Balkans have a problem with historical prejudices, with the rule of law, with the fight against crime and corruption and the protection of the freedoms and rights of man and citizen. If free trade is established between all the countries of the Western Balkans, it can lead to the strengthening of democracy and the rule of law in these countries. The solution of the mentioned problems will bring all the countries of the Western Balkans one step closer to full membership in the EU and to the realization of the basic four freedoms on which the EU is based (freedom of movement of people, goods, services and capital).

**Keywords:** integration, region, free trade, negotiations, regional market, initiative.

**Вовед**

Како последица на нереализираните ветувања за пристапување на земјите од Западен Балкан во ЕУ како и поради појавувањето на „замореност од проширувањето на ЕУ“, поранешната германска канцеларка Ангела Меркел и поранешниот германски министер за надворешни работи Франк Валтер Штајнмајер во 2014 година ја покренаа иницијативата ,,Берлински процес”. Иницијативата претставуваше обид да заживее европската перспектива на Балканскиот регион преку олеснување на регионалната соработка помеѓу државите на овој регион (Албанија, БиХ, Косово, Северна Македонија, Црна Гора и Србија) како и да им се помогне на овие држави побрзо и полесно да ги исполнат критериумите за придружување кон ЕУ. Во суштина агендата ,,Берлински процес“ требаше да претставува сеопфатен процес кој ќе обедини повеќе механизми за јакнење на меѓусебната соработка и економски развој на земјите од Западен Балкан. Во овој процес покрај Германија беа вклучени и Франција, Хрватска, Италија, Полска, Австрија и уште неколку други членки на ЕУ кои по разни основи имаат сериозна (политичка и економска) соработка и комуникација со земјите од Западен Балкан.

На III самит на Берлинскиот процес oдржан во 2016 година искажан е ставот дека иднината на земјите од Западен Балкан е во ЕУ преку економска соработка во границите на овој регион и затоа во 2017 година еврокомесарот Јоханес Хан на Самитот на државите од Западен Балкан одржан во Сараево предложил создавање заеднички пазар за Западен Балкан кој би функционирал по истите принципи како и внатрешниот пазар на ЕУ. На последниот самит на Берлинскиот процес одржан *on line* на 05 јули 2021 година, истакнати се проблемите со кои се соочува овој регион и посебно се потенцирани: спорот помеѓу Србија и Косово, ситуацијата во БиХ и спорот помеѓу Бугарија и Република Северна Македонија. Од овој виртуелен самит чиј домаќин беше Германија произлегоа два заклучока. *Првиот*, дека иднината на Западен Балкан е во обединета Европа и *вториот*, целосната интеграција на државите од Западен Балкан во ЕУ треба да биде природен процес, а регионот треба да стане столб на долгорочен мир и стабилност во овој дел од светот и Европа.

Во овој контекст потребно е да се напомене и да се присетиме дека на 18 декември 2006 година во Букурешт изменет и дополнет е Централноевропскиот договор за слободна трговија (CEFTA)[[1]](#footnote-1) со што е проширено и членство и затоа е формирана ,,CEFTA 2006” - модерен и амбициозен договор за слободна трговија помеѓу постојните членки и неколку нови држави од југоисточна Европа. Овој проширен договор е потпишан од страна на Албанија, Босна и Херцеговина, Црна Гора, Македонија, Молдавија, Србија и Косово. Во име на Косово спогодбата ја потпиша UNMIK во согласност со Резолуцијата 1244 на Саветот за безбедност на ОН. По завршување на неопходниот процес на ратификација од страна на новите држави членки договорот ,,CEFTA 2006” стапи на сила во државите потписнички во период јули - ноември 2007 година. Договорот ,,CEFTA 2006” е замислен како привремена асоцијација се додека сите нејзини потписници не станат полноправни членки на ЕУ. Oд овој договор во 2007 година истапиле Румунија и Бугарија, a 2010 година и Хрватска откако станале рамноправни членки на ЕУ.

Реализацијата на слободната трговија помеѓу членките на ,,CEFTA 2006” која претставувала зона на слободна трговија во практиката наидувала на многубројни проблеми како на пример: административни и технички пречки кои ги имале членките при извоз на стока на европскиот паза; нефункционален процес и начин на решавање на настанатите спорови поради потребата од консензус при донесување на одлука; трговските санкции кои властите во Приштина ги вовеле кон Србија и Босна и Херцеговина; различните фази на процесите на пристап во ЕУ на државите од Западен Балкан (некои држави имаат побрз напредок, додека други сериозно заостануваат) и др.[[2]](#footnote-2).

Овие како и останатите проблеми кои произлегле од ,,CEFTA 2006”[[3]](#footnote-3) као и недоволната и спора реализација на заклучоците од Берлинскиот процес налагале итно да се побара поефикасно ниво на соработка од оној кој дотогаш функционирал[[4]](#footnote-4). Затоа идејата за ,,Мини Шенген” настанала како потреба од нов вид на ефикасна регионално економска интеграција којa е последица на потребата од укинување на сите бариери во интерeс на регионалната соработка и трговија помеѓу државите на Западен Балкан, додека се чека на одлуката за проширување на ЕУ[[5]](#footnote-5). Денес со право може да се каже дека ,,CEFTA 2006” и ,,Берлинскиот процес” се иницијална каписла и предворје на ,,Отворен Балкан”

Имајќи го сето ова во предвид претседателот на Република Србија и премиерите на Република Северна Македонија и Република Албанија на 10 октомври 2019 година во Нови Сад ја потпишаа Декларацијата за воспоставување ,,Мини Шенген”. Оваа иницијатива за почеток требаше да претставува слободна економска зона помеѓу Србија, Албанија, Северна Македонија и Косово, на која подоцна би и се приклучиле Црна Гора и БиХ. Главна цел на оваа иницијатива била Западен Балкан да стане регион на слободна трговија и заеднички регионален пазар кој ќе тежнее кон реализација на четирите основни европски слободи[[6]](#footnote-6). Регионалната политичка и економска соработка се клучни елементи за економскиот прогрес и раст на сите држави во овој дел на Европа кои би воделе кон повисоко ниво на прекогранична и мултилателарна соработка и иницијатива за заеднички вложувања како и до повисоко ниво на поврзаност на граѓаните на овие држави.

По неколку одржани состаноци (Нови Сад - 10 октомври 2019 година, Охрид - 10 новември 2019, Тирана - 21 декември 2019 година) премиерите на Албанија и Северна Македонија како и претседателот на Србија на Економскиот форум за регионална соработка одржан во Скопје на 29 јули 2021 године иницијативата ,,Мини-Шенген" ја преименуваа во иницијатива ,,Отворен Балкан". Посветеноста на регионалната соработка од страна на лидерите на овие три држави беше недвосмислено и силно поддржана од страна на ЕУ од причина што регионалната соработка е суштински елемент на европската перспектива на Западен Балкан и интегрален дел од процесот на стабилизација и придружување.

**Контраверзите на иницијативата ,,Мини Шенген” (,,Отворен Балкан”)**

За да ја промовираат оваа идеја како вистинска регионална, но и за да може истата да биде поефикасна во практиката Србија, Северна Македонија и Албанија инсистирале и инсистираат кон иницијативата да се приклучат и останатите држави од Западен Балкан. За разлика од останатите претходни регионални иницијативи кои од самиот почеток ги вклучувале сите шест балкански држави иницијативата ,,Отворен Балкан" била неуспешна на овој план. Таа не успеала да се втемели и да добие поширока политичка поддршка како посебна и оригинална автхтона иницијатива. Причина за ова секако дека се политичките и други случувањата кои се воделе во овој период. Имено политичкиот контекст во време на промоција на оваа иницијатива бил доста напнат поради одбивањето на ЕУ да го отвори процесот на преговори за членство со Албанија и Северна Македонија како и дипломатската иницијатива на Србија државите кои ја имаат признаено независноста на Косово да ги повлечат своите одлуки за признавање. Од друга страна итноста и брзината под која се одвивала ова иницијатива не оставиле доволно простор, а ниту време, на соодветен начин да се подготви политички терен за придобивање на другите држави од Западен Балкан за нивно приклучување кон иницијативата.

За жал оваа иницијатива е примена со голем скептицизам не само на Косову, туку и у Босна и Херцеговина и Црна Гора. Политичките власти на БиХ и Црна Гора на оваа иницијатива гледале како на нешто ,,веќе видено”, како на една од многуте идеи кои имаат за цел да го ублажат разочарањето предизвикано со одлагање на пристапните преговори на Албанија и Северна Македонија со ЕУ. Затоа овие две држави како и Косово биле во дилема (и сѐ уште се) дали да и се приклучат на иницијативата, сметајќи дека тоа ќе го забави нивното и онака споро движење кон целосна интеграција во ЕУ. По многобројните покани БиХ го прифатила Акциониот план 2021-2024 на иницијативата, Црна Гора досега се уште не се изјаснила децидно, додека Косово тоа категорично го одбива.

Зборувајќи и пишувајќи за „резервите“ кон иницијативата мора да се имаат во предвид и следниве факти: Босна и Херцеговина поради своите внатрешни поделби и недоразбирања и начин на функционирање засега е доста внимателна и умерена. Согласно Дејтонската спогодба од 1995 година кога се работи за било каква стратешка надворешно- политичка иницијатива потребно е сите три ентитети (бошњачкиот/српскиот/хрватскиот) во БиХ да дадат своја согласност за истата, а во оваа ситуција тоа речиси е невозможно[[7]](#footnote-7). Од друга страна во однос на БиХ, Република Србија и понатаму е доста нејасна и контрадикторна имајќи во предвид дека постојано од високи српски функционери се говори за сецесија на Република Српска од БиХ и нејзино обединување со ,,мајката Србија". Целата оваа ситуација дополнително се закомплицира и стана неподнослива откако високиот ЕУ представник во БиҲ, Валентин Инцко, користејќи ги Бонските овластувања на 23 јули 2021 наметна измена и дополна на Кривичниот закон на БиҲ со кој се забранува и казнува секое негирање на геноцидот во Сребреница како и величење на воените злосторници[[8]](#footnote-8).

Позицијата на Црна Гора во однос на оваа иницијатива е доста нејасна и неодредена. Високи владини претставници на Црна Гора присуствуваа на состаноците на иницијативата кои беа одржани во Охрид и Тирана во текот на 2020 година со тврдење дека им е потребно малку повеќе време за да ги проучат и анализираат импликациите кои би можеле да влијаат на процесот на пристапување на Црна Гора во ЕУ. Црногорските власти сметаат дека Црна Гора како мала земја не смее да си дозволи да ги пренасочи своите ресурси (наменети за интеграција во ЕУ) на продлабочување на некои нови регионални иницијативи. Црна Гора веќе има исполнето значаен дел од тоа што е зацртано и вклучено во иницијативата „Отворен Балкан“. Се работи за тоа дека Црна Гора до овој момент ги има отворено сите 35 поглавија во преговорите со ЕУ, од кои три поглавија привремено се затворени. Во оваа смисла таа е пред Србија и Турција како и пред другите држави од Западен Балкан. Како втор аргумент за неодлучноста да и пристапи на иницијативата Црна Гора го истакнува односот на Србија кон нејзе како суверена и независна држава. Имено во Србија, но и пошироко се поотворено се говори за Црна Гора како „втора српска држава“ или „српски излез на море” а со тоа јавно се негира суверенитетот и државно-културолошка различитост на Црна Гора од Србија, а на црногорците им се негира посебниот етнички идентитет. Случувањата околу устоличувањето на митрополитот црногорско-приморски Јоаникие во манастирот ,,Св. Петар Цетињски” на Цетиње во текот на месец септември 2021 година дополнително ја закомплицира ситуацијата во поглед на донесување одлука за пристапување на Црна Гора кон иницијативата ,,Отворен Балкан“[[9]](#footnote-9).

Што се однесува до Косово, Република Србија и понатаму не го признава суверенитетот и независноста на Косово и уште смета (само вербално и теоретски, но не и *de facto*) дека Косово е дел од Србија. И покрај непризнавањето на Косово од страна на Република Србија, претседателот Александар Вучиќ во многу наврати јавно изјавува дека по однос на приклучувањето кон иницијативата признавањето е ирелевантно од причина што тоа нема никаква врска со регионалната соработка и трговија. Од друга страна, косовските политички лидери силно се спротивставуваат на оваа идеја, се до Вашингтонската спогодба од 2020 година со која е договорено Белград и Приштина да се придружат на мини-шенгенската зона. Но, по заминувањето на Доналд Трамп од позицијата претседател на САД за оваа спогодба на Косово денес речиси никој и да не говори, а отпорот кон ,,Отворен Балкан” станува се поголем[[10]](#footnote-10). Законодавниот дом на Косово на 06 август 2021 године не ја поддржа Резолуцијата со која се повикувала косовска влада во целост да ја примени Вашингтонската спогодба склучена на 04 септември 2020 година во Белата куќа. Резолуцијата ја повикувала владата на Косово предводена од премиерот Албин Курти да ја спроведе оваа спогодба и да изготви акционен план за нејзина примена. За Резолуцијата гласале само 24 пратеници, а 57 биле воздржани, и тоа главно биле пратениците на ,,Самопределување” на премиерот Албин Курти. Исто така потребно е да се напомене дека косовските власти досега не присуствувале на ниту еден состанок на оваа иницијатива, а не го потпишале ниту Меморандумот за борба против COVID-19 усвоен во текот на есента во 2021 година[[11]](#footnote-11).

**,,Отворен Балкан" како алтернатива на ЕУ и страв од политичка доминација на Србија?!**

Со оглед на моменталната состојба на територијата на државите од Западен Балкан ,,стравовите" и ,,резервите" на Косово, Црна Гора и БиХ се легитимни, но не и потполно оправдани. Денес многумина го поставуваат прашањето: Зошто подобрата и поефикасна регионална поврзаност би го загрозила пристапувањето на државите од Западен Балкан во ЕУ?. Зошто државите од овој регион не можат и не сакаат да градат подобри односи и подобра економска и политичка соработка?. Дали иницијативата не е алтернатива на неуспехот на патот кон ЕУ или пак се работи за иницијатива која навистина ширум ќе ги отвори границите на Балканот од 2023 година?!. Много прашања, а засега малку одговори и разбирање.

Перцепцијата дека ,,Отворен Балкан" е алтернатива на ЕУ е погрешна. Главна цел на „Отворен Балкан“ е создавање и подобрување на економијата и економските односи помеѓу државите на регионот, без царини, без гранични ограничувања и во целост слободна трговија. Ова иницијатива е единствена која во ова време преставува ,,спас” за државите во регион додека трае своевидниот мораториум за проширување на ЕУ. Проектот ,,Отворен Балкан" е голема шанса, но и надеж, одговорност и обврска за создавање подобра и поинаква иднина на овој дел од Европа. ,,Отворен Балкан" треба да биде наша идеја, односно наш заеднички одговор на нашите проблеми кои нам никој не ни ги донесол однадвор[[12]](#footnote-12).

Регионалната соработка и поврзаност се клучни фактори, а не алтернатива за државите од Западен Балкан на патот кон членство во ЕУ. Соработката и поврзаноста на регионално ниво се клучни услови за просперитет на патот кон ЕУ. Секоја иницијатива за регионална соработка е од витално значење за процесот на интеграција. Ниту една индивудуална акција или иницијатива на било која држава не може да има поголем и подобар ефект од една заедничка иницијатива.

Стравот од политичка доминација на Србија во иницијативата е илузорен и претставува неубедливо оправдување кое нема никакова логична основа. Албанија и Северна Македонија се членки на НАТО Алијансата и тоа е доволен и сериозен механизам за нивна заштита и за спречување на српската доминација. Наводите и стравувањата дека во една ваква регионална интеграција ,,силната српска економија" ќе ја уништи економијата на Македонија и Албанија се исто така невтемелени и неиздржани од причина што се самото влегување во ЕУ овие две држави ќе се соочат со уште посилните економии како оние на Германија. Франција, Италија како и економиите на останатите држави членки на ЕУ.

Јавните гласини и етикетирања дека иницијативата Отворен Балкан е создавање на некоја нова Југославија на чело со Србија како доминантна држава се неиздржани од причина што оваа иницијатива не предвидува создавање на административна унија меѓу балканските држави, ниту определување на нов главен град, туку едноставо се работи за регионална соработка слична на онаа во ЕУ со полно и должно зачувување и почитување на државниот суверенитет на секоја држава членка во иницијативата.

Косово би требало да биде најмногу заинтересирано за членство во оваа иницијатива бидејќи на тој начин директно би влегла во сојуз со Србија на рамноправна основа, што од друга страна значи и индиректно и на мала врата признавање на ,,посебноста” на Приштина од Белград. Исто така иницијативата ,,Отворен Балкан” би можела да има и директен ефект на подобрувањето на односите помеѓу Косово и БиХ имајќи во предвид дека досега БиХ ја нема признаено независноста на Косово.

**Дали иницијативата претставува дуплирање на започнатите процеси, политички циркус или неопходност?**

Регионот на Западен Балкан со децении е обременет со разни судири и недоразбирања, омраза, фрустрации и други абнормалности и затоа секој облик на регионална соработка и поврзаност е исклучително добредојден бидејќи се работи за еден од условите за полноправно членство во ЕУ. Неучеството на сите држави од Западен Балкан, недоволно и прецизно дефинираните цели и некои други контрадикторности во содржината на Декларацијата за основање на иницијативата, би можеле да доведат ,,Отворен Балкан” да биде сфатен како политички трик и замена за одложеното и неизвесно членство на балканските држави во ЕУ. Еден дел од стручната јавност смета дека оваа иницијатива е непотребна и веќе видена и дека се работи за политички циркус кој се користи за промоција на лични постигнати резултати и создавање слика за добрососедска соработка во очите на ЕУ. Овој свој став овие тие го поткрепуваат со фактот да за овој дел од Европа постои Акционен план за регионално економско подрачје, МАP-RЕА (*Multi-annual Action Plan for a Regional Economic Areа*), воспоставен на самитот воТрст на 12 јули 2017 година, во рамките на Берлинскиот процес. МАP RЕА има за цел да овозможи непречен проток на стоки, услуги, капитал и висококвалификувана работна сила овозможувајќи овој регион да стане попривлечен за инвестиции и трговија. Истиот нуди забрзување на процесот на приближување во ЕУ и просперитет на граѓаните на Западен Балкан[[13]](#footnote-13). Токму поради ова критичарите на „Отворен Балкан“потенцираат дека неговите цели во потполност се преклопуваат со целите на акциониот план МАP RЕА, што значи дека постои непотребно дуплирање на веќе постојните процеси.

Втора причина за песимизам на иницијативата ,,Отворен Балкан” е фактот дека за разлика од планот МАP RЕА ,,Отворен Балкан” е во почетна фаза и му недостасуваат механизми за координација и имплементација на договореното. За да иницијативата стане реалност потребна е реална и издржана стратегија, индикатори, мерила, као и да располага со доволно финансиски средства и квалификуван административен персонал кој во овој момент го нема.

Претставниците на Регионалниот совет за соработка, RCC (*Regional Cooperation Council*)[[14]](#footnote-14) тврдат дека иницијативата ,,Отворен Балкан” донела извесна политичка динамика насочена главно кон клучните цели на МАP RЕА и затоа предлагаат неколку практични интервенции во економиите на државите од Западен Балкан кои во овој момент се потполно интегрирани во CRM системот (*Customer relationship management*)[[15]](#footnote-15). CRM може да ги насочува и ги интегрира сите програми кои се дел од иницијативата „Отворен Балкан” иако таа разработува и многу други подрачја како што се дигиталната трансформација, индустријата и иновациите и др.

Во овој сегмент потребно е да се постави и прашањето зошто наместо ,,Отворен Балкан” не се работи на создавање на заеднички регионален пазар за кој е постигната начелна согласност во 2020 година под закрила на Берлинскиот процес[[16]](#footnote-16)?. Заедничкиот регионален пазар подразбира остварување на сите цели како и оние на ,,Отворен Балкан” со тоа што тука освен шесте држави од Западен Балкан би биле вклучени сите држави членки на ЕУ. Ова би требало да претставува сериозно и корисно воспоставување на поширока економска зона помеѓу ЕУ и Западен Балкан, са економски врски слични на оние кои ги има ЕУ со Исланд и Норвешка[[17]](#footnote-17).

На сите овие критики, дилеми и опортуни размисли и ставови одговор дава заедничката изјава поточно ставот на лидерите на државите од Западен Балкан (освен Косово) на маргините на самитот на иницијативата „Мини Шенген” одржан во Охрид на 10 новември 2019 година. Во оваа изјава посебно е истакнато деке е неопходно потребно почитување на сите постојни иницијативи на Повеќегодишниот акционен план на Регионалното економско подрачје (MAP REA), ЦЕФТА и на Транспортната заедница на Југоисточна Европа.

На овој самит формирана е заедничка работна група (*Јoint working group*) која има обврска да ги подготви сите документи за наредните состаноци на иницијативата, а државите учеснички на самитот (Македониија, Албанија, Србија како и претставници Бих и Црна Гора) се обврзале да обезбедат средства (од сопствени извори и средства од меѓународни финансиски институции) за работа на иницијативата. Заедничката работна група има задача да даде свои предлози и да го усвои Повеќегодишниот акционен план на Регионалното економско подрачје (МАP RЕА 2)[[18]](#footnote-18). Посебно е потенцирано дека е потребно да постои потполна комплементарност на иницијативата со Регионалното економско подрачје (REA), Берлинскиот процес и настојувањата и целите на ЕУ и дека на ,,Отворен Балкан” не треба да се гледа како на замена за членство во ЕУ туку дека иницијативата е потполно комплементарана са настојувањата на унијата кон Западен Балкан[[19]](#footnote-19).

**„Отворен Балкан” за европска иднина на регионот**

Без разлика на сите пречки, критики и несогласувања кои беа упатени на сметка на премиерите Рама и Заев како и кон претседателот Александар Вучиќ тие повторно се состанаа на 29 јули 2021 година во Скопје на Економскиот форум за регионална соработка одржан во рамките на регионалната иницијатива ,,Мини-Шенген". На овој форум иницијативата доби ново име ,,Отворен Балкан" и се воспостави нова динамика на работа.

На форумот во Скопје тројцата политички лидери во потполност се согласија со констатацијата дека граѓаните на Западен Балкан немааат време за чекање на решавање на внатрешните проблеми и несогласувања во ЕУ и затоа зеднички потпишаа неколку документи кои би требало да ја подобрат економската соработка, трговијата, вработувањето и заштита од природни катастрофи во овие три држави. Се работи за еден меѓудржавен договор и два меморандума (Меѓудржавен договор за саработка, заштита и спасување од катастрофи; Меморандум за разбирање и соработка со цел олеснување на увозот, извозот и движењето на стоката на Западен Балкан и Меморандум за разбирање и соработка во поглед на слободниот пристап на пазарот на трудот на Западен Балкан) кои во голема мера треба да го олеснат животот на граѓаните и на бизнис заедницата на Западен Балкан[[20]](#footnote-20).

На IV-от Самит на лидерите на инцијативата ,,Отворен Балкан” одржан во Охрид на 08-09 јуни 2022 година соработка на овие три држави е продлабочена преку усвојување и потпишување на нов договор и три меморандуми за разбирање и соработка и тоа: Меѓудржавен договор за соработка на Западен Балкан во полето на заемно признавање дипломи и научни титули издадени во високообразовните институции и други овластени институции; Меморандум за разбирање за соработка во областа на туризмот; Меморандум за соработка во културата и Меморандум за разбирање и соработка на даночните администрации во Западен Балкан.

**Заклучок и предлози:**

Имајќи го во предвид сето погоре напишано сам по себе се наметнува заклучокот дека европската блокада за проширување на ЕУ со државите од Западен Балкан не е нималку случајно и наивно прашање и дека проширувањето ќе оди мошне споро. Најочигледен пример е Република Северна Македонија. Додека трае овој вакум простор околу интеграцијата на сите држави од Западен Балкан во ЕУ, на државите од Западен Балкан неопходно им се потребни храбри и визионерски чекори, ослободени од предрасуди, стреотипи и од историските непријателства. Затоа наместо да се чека на добрата желба, милоста или на сочувство од страна на земјите членки на ЕУ подобро е да се преземе иницијатива така како што тоа го направија премиерите Заев и Рама и претседателот Вучиќ. Доколку иницијативата ,,Отворен Балкан" до средината на 2023 година ги даде првите конкретни позитивни резултати поточно почне да го спроведува во пракса договореното, тоа ќе биде најсилен адут и потврда дека три држави потписнички на иницијативата се потполно спремни за членство во ЕУ бидејќи покажале и покажуваат европски менталитет.

Во овој тежок кризен период регионалната поврзаност и интеграција, соработка и солидарност во заедничката борба за подобар живот на граѓаните, побрз развој на регионот и спасување на животите на луѓето е предизвик и императив. Во третата декада на XXI век, умот и духот на Балканот не сме да биде и понатаму заробен во некое минато време. Западен Балкан мора конечно да стане вистинска економска заедница на сите држави и граѓани на ова географско подрачје, а не и понатаму да остане само прост собир на нации и држави кои не можат меѓусебно да се помират, разберат и да соработуваат.

Патот кон реализација на целите на иницијативата ,,Отворен Балкан” нема да биде лесен, а за тоа сведочат бројните неуспешни примери на поранешни иницијативи и договори. Главни причини односно препреки (но и предизвик) за учество на сите шест држави од Западен Балкан во иницијативата ,,Отворен Балкан” се поврзани со недостаток на капацитети и финансиски средства за спроведување на договореното, меѓусебната недоверба и нерешените меѓусоседски односи. Слободното прекугранично движење на граѓаните само на основа на контрола на личните документи не е некоја посебна новост од причина што речиси сите држави во регионот веќе имаат склучено билатерани договори на чија основа граѓаните повеќе години наназад патуваат само со лична карта. Постоењето и целосната имплементација на договорените одлуки на иницијативата ,,Отворен Балкан” е позитивен исчекор на патот кон полноправно членство во ЕУ, но без учество на сите држави во регионот во иницијативата самата идеја како таква ќе биде непотполна и ќе има симболично значење и слаб ефект.

За да ефектот од спроведувањето на оваа иницијатива во праксата стане суштински, поефикасен и поуспешен од социолошко-економско и правно-политички аспект сметам дека е потребно да се имаат во предвид следниве предлози и заклучоци:

1. Отворен Балкан не е само економска, туку и мировна иницијатива. Секоја држава на Балканот мора да се соочи за сопственото минато како и да се изгради систем на меѓусебна доверба бидејќи тоа е единствениот пат да се дојде до заедничко помирување. Нерешените судири и билатерални спорови довеле до тоа да доминира недовербата во регионот, а тоа најчесто е извор на нестабилност и го нарушува секој облик и обид за соработка и напредок на било која регионална и друга иницијатива. Не смее и понатаму да се негува илузијата дека остварувањето на мегаломанските соништа на било кој балкански народ можат да се реализират на штета на своите соседи. Политичките лидери на Балканот итно и без одлагање мора да престанат со давање на шовинистички и националистички изјави и аспирации и конечно да воспостават добрососедски и пријателски односи. Сите оние кои за време на судирите направиле воено злосторство и тешки повреди на човековите слободи и права мора да се соочат со сопствената кривична одговорост.
2. Успехот на една иницијатива подразбира сите субјекти на иницијативата да бидат вклучени на рамноправна основа во реализацијата на задачите и обврските при што минатото, стереотипите и предрасудите не смеат да бидат посилни од сегашноста и реалноста. Државите на Западен Балкан ќе мора сериозно да работат на решавање на билатералните недоразборања и да ги подобрат меѓусебните односи, како главен предуслов за напредок на регионалната соработка во регионот. Потребно е да се подобрат капацитетите за спроведување на соработката, и истата да заземе повиско место на политичката агенда на сите политички власти на државите од Западен Балкан.
3. Потребна е добра воља и активност за спроведување на постојните механизми, инструменти и правни начела како гаранција дека целите, визијата и мисијата на една идеја можат да се релизираат успешно во пракса. На цела територија на Западен Балкан мора конечно да се воспостави владеење на правото со сите негови постулати (поделба на власта, независно судство, правна сигурност, ограничена државна власт и примарно значење на човековите слободи и права). Меѓународните стандарди мора да се имплементираат и спроведат на ист начин во сите држави како во оние сегашните така и во идните членки на иницијативата ,,Отворен Балкан”.
4. Поефикасна борба за спречување на криминалот и корупцијата и одговорност и казнивост на сите политички елити вмешани во овие нелегални активности.
5. Ако почетната односно првична идеја на иницијативата „Мини Шенген” е таа да биде регионална економска зона и прв чекор кон воспоставување на повиско ниво на економска интеграција, потребно е итно да се разработи и да се усвои план на активности за создавање и функционирање на нова царинска унија како основа за функционирање на заеднички пазар на Западен Балкан.
6. Динамиката на спроведувања на задачите кои се поставени во иницијативата ,,Отворен Балкан” мора во потполност да се усогласат со клучните стратешки документи на ЕУ, Берлинскиот процес и Повеќегодишниот акционен план за регионално економско подрачје (МАP RЕА) како дел од овој процес.
7. Во меѓувреме потребно е одредување на приоритетите при решавање на билатералните спорови помеѓу државите од Западен Балкан, како предуслов за успешна, ефикасна и просперитетна регионална соработка.
8. За да иницијативата ,,Отворен Балкан” биде целосно поддржана од страна на членките на ЕУ потребно е овој регион да покаже дека целта не му е да биде на товар на ЕУ, а за тоа се потребни сериозни и конкретни реформи во секоја од балканските држави во речиси сите области почнувајќи од: работното законодавство, посебно во наплатата на побарувањата и почитување на правата на работниците кои би биле исти за сите во регионот, во областа на имиграционата и царинската политика као и конечно да бидат финализирани одамна започнатите правосудни реформи во речиси сите балкански држави.
9. Доколку на оваа иницијатива и пристапат сите држави на Западен Балкан потребно е итно усогласување на различните надоворешно политички цели, како помеѓу државите во регионот, така и внатре во некои од државите како на пример Босна и Херцеговина каде еден ентитет (Федерација БиХ) е за влез во НАТО алијансата, додека друг ентитет (Република Српска) се спротивставува на тоа.

**Резиме:** Иницијативата ,,Отворен Балкан” има за цел да го пополни празниот простор до посакуваниот влез во ЕУ, но не може и не сме да биде замена за членство во ЕУ. Доколку Косово, БиХ и Црна Гора останат амбивалентни по прашањето на оваа иницијатива, тоа ќе биде нивна голема геополитичка грешка. За жал тоа ќе биде уште една од големите грешки кои се направени во историјата поради недостаток на визија, постоење на политичка миопија на ограниченото политичко раководство и доминација на партикуларниот политички интерес.

Иницијативата ,,Отворен Балкан” е добар проект бидејќи се работи за идеја за интеграција, а не за дезинтеграција. Се работи за иницијатива каде ќе постојат отворени наместо затворени државни граници, за олеснување наместо за комплицирање на процедурите, за соработка наместо за антагонизам и непријателство, за прогресивност наместо заостанатост и рудиментираност. Се работи за одлична и современа неминовна иницијатива која е силно поддржана од страна на ЕУ и САД.

**КОРИСТЕНА И КОНСУЛТИРАНА ЛИТЕРАТУРА И ДРУГИ ИЗВОРИ**

**Mонографии:**

1. Европска комисија - ,,Каква е макрорегионалната политика на ЕУ”, 2017, ISBN 978-92-79-76609-1 doi:10.2776/620271 KN-07-17-103-MK-N.
2. Qorraj, Gazmend, ,,Towards European Union or Regional Economic Area: Western Balkans at crossroads”, *Naše gospodarstvo / Our Economy*, Vol. 64, Issue 1, 2018.
3. Bjelić, Predrag i Dragutinović Mitrović, Radmila, Unapređenje pozicije Srbije u okviru ,,CEFTA 2006”, Fondacija za razvoj ekonomske nauke (FREN), Beograd, 2018.
4. Minić, Jelica, „Regionalni mehanizmi u procesu proširenja EU na Zapadni Balkan”, Spoljnopoliitčke sveske, br. 1, 2019.
5. Democracy for Development and Kosovo Foundatiot for Open Society ,,Mini-Šengen i Regionalna Saradnja: Šest zemlje su potrebne za saradnju na Zapadnom Balkanu”, [www.d4d-ks.com](http://www.d4d-ks.com).
6. Regionalna saradnja na Zapadnom Balkanu, Komparativna Analiza Regionalnog Ekonomskog Područja, „mini-šengena“ i Zajedničkog Regionalnog Tržišta, - Politicki izvestaj, Balkan police reseach group, Januar 2021.

**Научни часописи и зборници на трудови**

1. Gjorgi Tonovski, Temelko Risteski, Vesna Sijic, Chalenges for the Macedonian Society on the path to the European Union, The Teacher of the future, Knowledge International Journal, Vol 31 No 5 (2019).
2. Stevan RAPAIĆ, „Mali Šengen kao mogućnost nove regionalne ekonomske integracije”, UDK: 339.92(497), Biblid: 0025-8555, 72(2020) Vol. LXXII, br. 3, str. 566–594. DOI: https://doi.org/10.2298/MEDJP2003566R. Izdavač Institut za međunarodnu politiku i privredu, Beograd, 2020.
3. Dragan Đukanovic, Branislav Đorđevic „Mali Šengen” – koncept, implementacija i kontroverze, UDK: 339.92(497) Pregledni rad Biblid: 0025-8555, 72(2020), Vol. LXXII, br. 3, str. 595–618, DOI: https://doi.org/10.2298/MEDJP2003595D, Međunarodni problem ISSN 0025-8555 UDK 327, MP, 72, (2020), br. 3, str. 606, Izdavač Institut za međunarodnu politiku i privredu, Beograd,2020.

**Заклучоци и други документи од официјални состаноци**

1. CEFTA 2006 - Tenth Joint Committee Meeting, Ministerial Conclusion”, Podgorica, 2016,.https://cefta.int/structures/joint-committee/#1489661073289-e1cc8e34-071d.
2. “WB6 Ohrid Summit – 10 November 2019: Accelerating the Implementation of the EU Four Freedoms in the Western Balkans”, Ohrid, 10 November 2019.
3. “Trieste Western Balkans Summit 2017 – Declaration by the Italian Chair”, Trieste, 13 July 2017, https://europa.rs/trieste-western-balkans-summit-2017-declaration-by-the-italian-chair/?lang=en, 22/01/2020.
4. „Deklaracija iz Sofije”, Sofija, 17. maj 2018, <https://www.consilium.europa.eu/> media/34805/ sofia-declaration\_bs.pdf, 22/06/2020.
5. “Leadersʼ Meeting on the Western Balkans: Conclusions by Co-chairs”, Berlin, 29 April 2019, https://www.slobodnaevropa.org/a/29910953.html, 20/01/2020.

**Анализи, стручни ставови и изјави објавени на интернет страници:**

1. Western Balkans 2019: The Balkan initiative for the 21st century - https://www.ifimes.org/en/researches/western-balkans-2019-the-balkan-initiative-for-the-21st-century/4493, Analiza – IFIMES
2. Prosirenje EU u jugoistocnoj Europi u doba pandemije, Mateo Bonomi (Rim), Albana Merja (Tirana), Terezija Teglhofer (Berlin) i Dušan Reljić (Brisel) Politička analiza sačinjena na predlog Ditmira Bušatija, bivšeg ministra spoljnih poslova Albanije, izdavac: Friedrich Eberth Stiftung, Oktobar 2020. http://library.fes.de/pdf-files/bueros/albanien/16971.pdf
3. Проф. Жарко Кораћ <https://www.jutarnji.hr/vijesti/svijet/sto-se-krije-iza-nove-politicke-inicijative-mini-verzija-eu-ili-put-prema-politickoj-dominaciji-srbije-15094780>
4. https://mia.mk/bih-po-analiza-vo-rok-od-30-dena-e-odluchi-dali-e-pristapi-na-mini-shengen/
5. https://europeanwesternbalkans.com/2020/11/09/north-macedonia-albania-and-serbia-signed-amemorandum-to-fight-coronavirus/
6. Александар Вучиђ, <https://vecer.mk/komentari-i-analizi/otvoren-balkan-e-istoriski-chekor-za-regionot/>
7. Ilcho Cvetanoski, North Macedonia in the "mini Schengen" looking glass - analiza, <https://www.balcanicaucaso.org/eng/Areas/North-Macedonia/North-Macedonia-in-the-mini-Schengen-looking-glass-198450>
8. <https://www.slobodnaevropa.org/a/skoplje-balkan-mini-sengen/31383711.html>
9. <https://balkans.aljazeera.net/videos/2017/7/5/olaksanje-trgovine-u-regiji-donose-izmjene-cefta-e>
10. https://www.ft.com/content/85c3ebb9-346e-40de-96ae-77963eb99b6f
11. <https://balkaninsight.com/2019/11/12/montenegro-rejects-balkan-mini-schengen-proposal/>
12. <https://www.euractiv.com/section/central-europe/news/mini-schengen-not-an-option-for-now/>
13. https://english.republika.mk/news/macedonia/nuland-and-alexander-soros-came-up-with-the-mini-schengen-idea-kosovan-paper-claims/
14. Лотар Алтман, https://www.danas.rs/politika/altman-nece-biti-velike-koristi-od-promene-imena-mini-sengen/
15. Norbert Mappes-Niediek, [https://www.dw.com/hr/balkansko-%C4%8Dudoili-%C5%A1ibicarski-trik/a-51190819 10.11.2019](https://www.dw.com/hr/balkansko-%C4%8Dudoili-%C5%A1ibicarski-trik/a-51190819%2010.11.2019), 10.11.2019
16. „Đukanović o inicijativi Mali Šengen”, Tanjug, 19. januar 2020, https:// www.youtube.com/watch?v=Fv71LqbPCaA, 22/05/2020
17. <https://remarker.media/region-2020/mini-sengen-sta-nam-je-jos-neophodno-osim-brisanja-granica/>
18. <https://www.jutarnji.hr/vijesti/svijet/sto-se-krije-iza-nove-politicke-inicijative-mini-verzija-eu-ili-put-prema-politickoj-dominaciji-srbije-15094780>, 14.08.2021
19. <https://www.slobodenpecat.mk/kurti-ne-se-prikluchuvam-na-otvoren-balkan-se-dodeka-srbija-ne-go-priznae-kosovo/>, 14.09.2021

1. Централноевропскиот договор за слободна трговија (CEFTA) е воспоставен на 21 декември 1992 година како Трговски договор на Вишеградската група со основна цел консолидација на демократијата, економијата и слободен пазар. Поранешни членки на CEFTA се: Бугарија, Хрватска, Чешка, Словачка, Полска, Румунија, Унгарија и Словенија. Нивното членство престанало кога тие станале рамноправни членки на ЕУ. [↑](#footnote-ref-1)
2. Во овој период регионалните иницијативи биле во застој најмногу поради блокираната работа на ,,CEFTA 2006” поради воведувањето такси од страна на Косово на стоките увезени од Србија и БиХ. CEFTA 2006 немала никаков механизам овој потег да го санкционира од причина што потписник во име на Косово на овој договор е УНМИК. [↑](#footnote-ref-2)
3. Други причини за оваа иницијатива се: незадоволителната соработка помеѓу политичките лидери на Балканот, нерешените билатерални прашања и неуспешното меѓусебно помирување како и високиот степен на незаинтересираност на државите членки на Берлинскиот процес во поглед на спроведувањето *Multi-annual Action Plan for a Regional Economic Area* - MAP REA. [↑](#footnote-ref-3)
4. ,,CEFTA 2006” - Tenth Joint Committee Meeting, Ministerial Conclusion”, Podgorica, 2016, https://cefta.int/structures/joint-committee/#1489661073289-e1cc8e34-071d, 10/06/2020 p.1. [↑](#footnote-ref-4)
5. Stevan RAPAIĆ, „Mali Šengen kao mogućnost nove regionalne ekonomske integracije”, UDK: 339.92(497), Biblid: 0025-8555, 72(2020) Vol. LXXII, br. 3, str. 566–594. DOI: <https://doi.org/10.2298/MEDJP2003566R>. Originalni naučni rad u okviru naučnoistraživačke delatnosti Instituta za političke studije, finansiran od strane Ministarstva za prosvetu, nauku i tehnološkog razvoja Republike Srbije. [↑](#footnote-ref-5)
6. Слободен проток на стока, луѓе, услуги и капитал. [↑](#footnote-ref-6)
7. Иницијативата на чланот на Претседателството на БиХ Милорад Додик, БиХ да се приклучи на иницијативата ,,Мини Шенген” е одбиена со објаснување на Шефик Џаферовиќ (претседавач на ова трочлено тело) дека е потребно претходно Советот на министри на Босна и Херцеговина да направи анализа на сите договори и спогодби кои БиХ ги има со ЕУ во регионот. <https://mia.mk/bih-po-analiza-vo-rok-od-30-dena-e-odluchi-dali-e-pristapi-na-mini-shengen/> 17.10.2020. [↑](#footnote-ref-7)
8. По овие законски измени претставникот на Србите во Претседателството на БиҲ, Милорад Додик, повика на ,,дисолуција" на БиҲ и тоа дополнително ја искомлицира состојбата во државата. [↑](#footnote-ref-8)
9. На IV Самит на лидерите на иницијативата Отворен Балкан одржан на 08-09 јуни 2022 година во Охрид покрај лидерите на Србија, Албанија и Македонија, присуствуваа и премиерот на Црна Гора, Дритан Абазовиќ и претседателот на Советот на министри на БиХ, Зоран Тегетлија, кои позитивно ја оценија иницијативата. [↑](#footnote-ref-9)
10. Скептицизмот и отпорот на косовските политичари кон оваа иницијатива придонел и ја обликувал и перцепцијата на граѓаните на Косово. Според анкетата спроведена од страна на Институтот за демократија и развој (D4D) од 2020 година, само 17% од граѓаните на Косово сметале дека иницијативата ,,Мини Шенген“ е корисна односно доста корисна, 36% имале став дека таа ќе му наштети на Косово, а само 26% од испитаниците имале неутрален став односно сметале дека иницијативата не е ниту корисна ниту штетна. Анкетата е реализирана во месец декември 2020 година во соработка со UBO Consulting. Таа е спроведена на цела територија на Косово вклучувајќи ги сите етнички заедници и опфатила вкупно 1070 испитаници. ,,Mini-Šengen i Regionalna Saradnja: Šest zemlje su potrebne za saradnju na Zapadnom Balkanu”, Democracy for Development and Kosovo Foundatiot for Open Society; p.11, www.d4d-ks.com, Maj 2021. [↑](#footnote-ref-10)
11. Во текот на on-line самитот организиран на 09 новември 2020 година во рамките на иницијативата „Мини-Шенген“ лидерите на Србија, Албанија и Македонија потпишале меморандум за разбирање за соработка во борбата против пандемијата на коронавирусот и овозможување на граѓаните да ги преминуваат државните граници само со лична карта. Овој меморандум овозможувал граѓаните на овие три држави да можат да се лекуваат бесплатно во било која држава доколку се заразени со вирусот COVID-19. https://europeanwesternbalkans.com/2020/11/09/north-macedonia-albania-and-serbia-signed-amemorandum-to-fight-coronavirus/. [↑](#footnote-ref-11)
12. Александар Вучиќ, претседател на Република Србија, https://vecer.mk/komentari-i-analizi/otvoren-balkan-e-istoriski-chekor-za-regionot/. [↑](#footnote-ref-12)
13. МАP RЕА е двигател на економскиот раст на регионот со фокус на дигиталната интеграција, мобилност, трговија и инвестиции. Од 2017 година овој облик на економска интеграција постигнал забележителни резултати. Еден од тие успеси е укинување на ромингот во регионот. Неспорен е фактот дека до месец јули 2021 година на територија на целиот Западен Балкан се плаќало 83% - 96% пониски цени на роамингот, а од месец јули 2021 година нема повеќе трошоци за роминг. [↑](#footnote-ref-13)
14. Акциониот план МАP RЕА е координиран од страна на RCC (Regional Cooperation Council) и истиот има полна поддршка од страна на Европската комисија (ЕК). [↑](#footnote-ref-14)
15. CRM системите ги прибираат податоците од низа различити комуникациони канали, телефонијата, е -поштата, *chat* во живо, маркетиншки материјали, а во последное време и општествените медиуми. [↑](#footnote-ref-15)
16. Во месец новември 2020 година на самитот на Берлинскиот процес во Софија (10.11.2020 год.) RCC го представил планот за Заеднички регионален пазар заснован на правилата и процедурите на ЕУ и приближување на регионот кон единствениот пазар на ЕУ. На самитот учествувале премиерите на Србија, Македонија, Бугарија и Албанија, министерката за надворешни работи на БиХ и претседателот на Црна Гора. Покрај нив на оваа средба со посредство на видео линк учествувале и претседателите на Европската комисија Урсула фон дер Лајен, шефот на европската дипломатија Жозеф Борел, европскиот комесар за проширење Оливер Вархеји, германската канцеларка Ангела Меркел, претседателот на Франција Емануел Макрон, генералната секретарка на Советот за регионална соработка Мајлинда Брегу и премиерот на Хрватска Андреј Пленковиќ. Учесниците самитот потпишале Декларација за зједнички пазар. [↑](#footnote-ref-16)
17. Mini-Šengen i Regionalna Saradnja: Šest zemlje su potrebne za saradnju na Zapadnom Balkanu”, Democracy for Development and Kosovo Foundatiot for Open Society; [www.d4d-ks.com](http://www.d4d-ks.com), Maj 2021. [↑](#footnote-ref-17)
18. На третиот состанок на иницијативата ,,Мини Шенген” одржан во Тирана во месец декември 2019 година усвоен е заклучок Повеќегодишниот акционен план (MAP REA 2) да се реализира на наредниот состанок на Берлинскиот процес. [↑](#footnote-ref-18)
19. „Mali Šengen” – koncept, implementacija i kontroverze Dragan Đukanovic, Branislav Đorđevic UDK: 339.92(497) Pregledni rad Biblid: 0025-8555, 72(2020) Primljen 29. marta 2020. Vol. LXXII, br. 3, str. 595–618 Odobren 8. juna 2020. DOI: https://doi.org/10.2298/MEDJP2003595D, Međunarodni problem ISSN 0025-8555 UDK 327, MP, 72, (2020), br. 3, str. 606, Izdavač Institut za međunarodnu politiku i privredu, Beograd, Makedonska 25. [↑](#footnote-ref-19)
20. На Форумот присуствувале повеќе од 300 компании, као и претставници на меѓународни институции, а одржани се повеќе од 400 билатерални состаноци на бизнисмените. Рампите на границите помеѓу Македонија, Србија и Албанија од 01 јануари 2023 година треба да бидат дигнати односно граничните премини да бидат отворени. Тоа значи дека движењето ќе биде слободно, односно дека треба да им ,,нула" минути чекање на границите и да нема царини помеѓу Северна Македонија, Албанија и Србија. [↑](#footnote-ref-20)